
Fostul meu învăţător, Ioan Iosif, s-a născut la 4 februarie 1910 în comuna Drăuşeni, judeţul Braşov.

Urmează şcoala primară în comuna natală, apoi şcoala normală la Cluj.Devine învăţător în anul 1929 şi este repartizat la şcoala din comuna Saroş, lângă Mediaş.Urmează şcoala Militară de Ofiţeri în rezervă la Ploieşti, iar în 1934 este repartizat învăţător la şcoala din Mateiaş, jud.Târnava Mare, comuna mea natală.

Mi-a fost dascăl şi educator, ba chiar mai mult, mi-a fost ca un părinte sufletesc.

Fostul meu dascăl a rămas orfan de mamă la vârsta de doi ani şi de tată la patru ani, în 1914, atunci când tatăl sau a căzut în război.

A fost crescut de către mătuşa lui, Lina din Drăuşeni, iar mai târziu la Orfelinatul din Cluj.Tot la Cluj a urmat Şcoala Normală de Învăţători.Devenind ofiţer în rezervă a participat la război încă din prima zi, 22 iunie 1941.

În Campania de Est a luptat până la Odesa, iar apoi în Vest, în cadrul Regimentului „3Dorobanţi Olt” din Divizia 11 până în Ungaria şi Cehoslovacia, când Ziua Victoriei l-a găsit în fruntea batalionului sau în Munţii Tatra Mică.

A intrat în istorie prin priceperea şi vitejia sa în luptele de la Oarba pe Mureş şi pe tot drumul de luptă până la Cehovice.
A fost un destoinic ofiţer, mare patriot, care şi-am iubit ţara şi poporul, iar ca dascăl a fost un strălucit educator şi pedagog.
Pentru  faptele de vitejie şi spiritul de sacrificiu a fost decorat cu înalte ordine şi medalii militare de război:”Ordinul Mihai Viteazul cls. a III-a cu spade”, „Coroana României”, „Steaua României”, „Apărarea Patriei”.În 1993  i s-a conferit titlul de „Cetăţean de onoare” al Municipiului Braşov.A trecut în eternitate în 1996 fiind înmormântat la Braşov.
A lăsat rânduri deosebit de interesante în memoriile sale scrise, adevărate pagini de epopee, amintiri din război pe care le citeşti cu sufletul la gură, impresionante acte de bravură şi eroism.
Nu am să redau toate episoadele luptelor încrâncenate din memoriile căpitanului şi maiorului de atunci Ioan Iosif, ci doar descrierea unor lupte de la Oarba de Mureş: 

„Inamicul a concentrat împotriva noastră un bombardament puternic.Formaţii subţiri de infanterişti ne hărţuiau mereu, silindu-ne să consumăm muniţia.

Când focul nostru a slăbit în intensitate, au apărut dinspre Ardud tancuri urmate de un lanţ des de trăgători.
Bateria noastră de artilerie a început tragerea, care a durat doar câteva minute.Nu mai aveam muniţie.

Apărarea s-a dezorganizat.

Am căutat să ne retragem spre înălţimile dinspre est, unde erau trupele noastre, dar se trăgea asupra noastră.Atunci am înţeles că nu mai puteam avea scăpare, că suntem încercuiţi.

Cercul se strângea tot mai mult.

Lupta a fost deosebit de crâncenă.Cele peste 50 morminte din Sereuşa sunt mărturia vitejiei noastre.

În cele din urmă, pe la orele 13, am căzut prizonieri.

Am fost duşi sub escortăm în satul Răteşti, unde toţi prizonierii erau ţinuţi pe un maidan, într-un ţarc.Apoi, încolonaţi, am pornit spre Satu Mare. 

Ploua mereu.Am ajuns la Mădăraş, un sat de câmpie, cu străzi largi şi cu şanţuri pe margini.În dreptul fiecărei porţi era câte un podeţ.

Ne-au oprit.Soldatul de pază din apropierea noastră, îşi lăsase capul  pe balustrada podeţului.Era obosit.Sublocotenentul Rădoi s-a dus să-şi umple bidonul cu apă din şanţ.N-am auzit nici o somaţie.Atunci am făcut şi eu acelaşi lucru.Am trecut şanţul şi, la umbra pomilor, am intrat tiptil pe poarta cimitirului iar în curtea bisericii m-am pitit după un colţ întunecos.
N-a trecu mult şi a venit şi sublocotenentul Rădoi, apoi încă unul, apoi încă doi.

Atunci am auzit somaţia şi am luat-o la fugă peste garduri, prin grădini, prin curţi cu chesoane, până am ajuns în câmp.

Am stat toată noaptea în ploaie.Spre zi ne-am apropiat de şosea şi am auzit vorbă românească.Erau primii cercetaşi călări, porniţi în căutarea inamicului.

Am ajuns la regiment şi am luat comanda efectivelor care mai rămăseseră din batalionul meu.Efectivele regimentului au fost completate cu ostaşi dintr-u regiment din Divizia „Mehedinţi”...

Drumul prin Ardealul eliberat a fost o sărbătoare care a făcut să curgă lacrimi de bucurie, dar şi lacrimi de durere”.

Din memoriile scrise în manuscris s-ar putea scrie un roman consistent, o adevărată carte de istorie.

Este necesar să fie reamintite toate acţiunile armatei române şi toate sacrificiile făcute pentru eliberarea ţării, toate faptele de arme ale ostaşilor români.

În această idee, în anul 2000 la iniţiativa col(rz) Nicolae Dărăbanţ de la Asociaţia „Cultul Eroilor” Braşov, s-a propus şi s-a aprobat a se conferi Şcolii Generale din Mateiaş, judeţul Braşov, numele învăţătorului col(rz) Ioan Iosif, şcoală la care a fost director de 40 de ani.

Noi, cei care l-am cunoscut şi i-am fost elevi, îi aducem un profund omagiu acestui MARE DASCĂL, EROU ŞI EDUCATOR!.

Descrierea altor lupte duse de B2-R.3 Dorobanţi „Olt”

Batalion comandat de cpt(r.) Ioan Iosif

Luptele de la Tisa Loke

II

Ostaşii sovietici reuşiseră să facă un mic cap de pod peste Tisa.

Regimentul nostru a fost adus în grabă şi am trecut Tisa pe nişte pontoane mari.

Proiectilele de artilerie cădeau în jurul nostru.Am ocupat poziţie în spatele soldaţilor sovietici de pe malul celălalt şi am plănuit lărgirea capului de pod, pentru a putea fi aduse efective mai mari.

La un semnal am pornit pas alergător şi am reuşit să respingem inamicul şi să întindem capul de pod, astfel încât locul de trecere peste Tisa să fie scos din bătaia artileriei inamice.

Inamicul stăpânea cu foc toată valea şi orice mişcare era întâmpinată cu o ploaie de gloanţe şi obuze.

Am reuşit să ne apropiem de înălţimile rezistenţei inamice, dar cu pierderi foarte mari.Dintre ofiţeri, la o companie rămăsese doar sublocotenentul Rădoi.În timpul unui atac dat în zilele următoare a căzut şi Rădoi grav rănit.

Această zi a fost una dintre cele mai triste ale vieţii mele.

Căzuseră atâţia în jurul meu şi aşteptam să-mi vină şi mie rândul şi mă gândeam cu jale la copilaşii mei, pe care îi vedeam trăind copilăria necăjită, de care avusesem şi eu parte.

Acţiunea de la Tisa Loke a fost încununată de victorie şi am continuat focul spre orăşelul Torkozol.

Aici merită să ară acţiunea prin care am pus stăpânire pe înălţimea de la S.V. de Torkozol, numită 

„Dealul cu capelă”.

Sus pe deal îşi înălţa turla o capelă, de unde îi venea numele.De pe această înălţime se putea observa până departe, spre Tokay.Avea o pantă repede, plantată cu vii, iar deasupra un platou cu livezi.

Compania II-a a primit ordin să atace în flancul drept, în afara localităţii.

A întâmpinat o rezistenţă slabă şi a ajuns la poalele dealului, într-un punct mort.Acolo erau nişte şire de paie şi un lan de floarea soarelui, care constituia un bun camuflaj.

Noi aşteptam să iasă din oraş companiile 1 şi 3, era un moment de linişte, când locuitorii din casele apropiate au venit la noi cu găleţi cu vin, ca să ne cinstească.

Am dat voie ostaşilor să bea doar câte o cană de vin, dar fiind cam obosiţi şi flămânzi s-au cam ameţit.

Am primit ordin să atacăm şi să distrugem forţele inamice de pe creastă.Am intrat în dispozitiv de atac şi am plecat prin salturi succesive.Inamicul, crezând că forţele noastre sunt mult mai mari, a părăsit poziţia.L-am urmărit până aproape de şoseaua Sereczy-Bodiog, pe care camioanele inamice circulau fără să bănuiască situaţia.

Am deschis focul asupra lor.În scurt timp, inamicul a ripostat şi ne-a oprit înainterea.Noi eram intraţi ca un ghimpe în dispozitivul inamicului şi a trebuit să facem faţă atacurilor inamice din toate părţile.

Cu forţe superioare, am reuşit să-l respingem spre graniţa cu Cehoslovacia.

Aici am avut o acţiune frumoasă în ocuparea oraşului Torma, care constituia o poziţie cheie în masivul muntos.Inamicul, superior ca forţe, opunea o rezistenţă îndârjită.Batalionul 1 a primit ordin să vină în ajutorul Batalionului 2, pentru ocuparea oraşului şi a înălţimii din apropiere.Am ocupat poziţie pe rambleul căii ferate, compania 1 era în flancul stâng şi făcea legătura cu aripa dreaptă a Batalionului 2.

În faţa noastră erau nişte clădiri mari ale căilor ferate.Prin faţa clădirilor trecea un drum ridicat, apoi erau nişte gropi cu apă.Prin bălţile respective erau doar câteva potecuţe pe unde se putea trece.Ne-a trebuit o zi întreagă ca să putem identifica cuiburile de arme automate din faţa noastră.În două clădiri erau două cuiburi de mitraliere.Seara am primit ordin de atac.

I-am chemat pe subalterni să le comunic ordinul şi să mă consult cu ei.

Am stabilit ca pe întuneric, pe grupe, să ocolim gropile cu apă, în linişte, şi să ocupăm poziţii pe marginea drumului, care era mai înalt, şi ne apăra de focul inamic.De acolo ne vom strecura pe lângă clădiri şi să aruncăm grenade în cuiburile de mitraliere inamice.

S-au împărţit sarcinile pe oameni.

Cap. Bică Petru va distruge cuibul din partea dreaptă, slt.Barbu pe cel din partea stângă.

Un pluton  să rămână pe calea ferată şi la nevoie să intervină cu foc.

Totul a decurs conform planului.

Dintr-un salt am fost la clădiri, s-au aruncat grenadele, s-au auzit vaiete, cei scăpaţi cu viaţă au fugit.Am urmărit în continuare inamicul, dar în faţa clădirilor au rămas cap.Bică Petru şi sold.Bucur Ion morţi, iar slt.Barbu grav rănit.

În ziua de 14.ianuarie 1945 cade la datorie şi cpt.Popescu Gheorghe, comandantul B. II.

Am primit ordin telefonic să preiau comanda batalionului.Îmi venea greu să-mi părăsesc vechii camarazi, mă simţeam, apoi, nepregătit pentru o aşa mare răspundere.Totuşi, ordinul trebuia executat.

L-am luat cu mine pe soldatul meu, Dumitru Ioan, un bănăţean voinic ca un urs, care îmi purta de grijă ca o mamă şi m-am prezentat la postul de comandă al batalionului.

Aici am fost privit la început cu oarecare neâncredere..Încet-încet, am început să ne cunoaştem şi să ne împrietenim.Primul de care m-am legat mai tare sufleteşte a fost lt.Brezeanu Ion, zis Nică, profesor, acum era comandantul companiei de mitraliere.Era foarte inteligent şi puţin ironic.Făcea haz de unele slăbiciuni ale celor din jur, fără a produce supărare.

La companii, schimbările de cadre se făceau des, din cauza pierderilor.Toţi ofiţerii batalionului erau foarte legaţi sufleteşte şi mă sfătuiam cu ei, ba chiar şi cu gradaţii(sergenţii).

Acţiunile Batalionului II în Munţii Tatra

Inamicul era hotărât să oprească înaintarea noastră şi a organizat pe crestele de la Nord de Bresnobania poziţii întărite.

Divizia 8 Cavalerie, a 11-a şi a 9-a Infanterie trebuia să străpungă poziţia inamică şi să dea peste cap apărarea organizată de inamic.

În noaptea de 9 februarie s-a ocupat baza de plecare la atac.B II era în rezerva regimentului.

Atacul a început dimineaţa  pe la ora 8.Luptele au fost crâncene.Pe la ora 13 a sosit un agent cu ordinul să ne deplasăm urgent şi să intrăm în dispozitiv.

Trecând printr-un gol de pădure, inamicul ne-a observat şi a concentrat asupra noastră un foc des de artilerie.Atunci a pierit grupa noastră sanitară, iar doctorul Bogdan Liviu a fost grav rănit.

Sus pe creastă aştepta col.Bunjescu, şeful de stat major al C II A, însoţit de cpt.Stoica.

Am fost puşi în situaţie.

Inamicul ocupa creasta înălţimilor 730, 704, 819, opunând rezistenţă.Între R. 8 Cavalerie şi 3 Dorobanţi, forţele noastre reuşiseră o mică străpungere în apărarea inamică.

Inamicul, spre a opri înaintarea noastră, a instalat în grabă un cuib de arme automate.

Misiunea noastră era să înfrângem rezistenţa inamică şi să ne strecurăm în flancurile şi în spatele inamicului, să cucerim cota 819-acesta era obiectivul zilei.

Am pus batalionul în dispozitiv:cp.5 şi 7 în flancul stâng, cu misiunea de învăluire, iar cp.6 de sprijin şi de atac de front.

Trebuia însă distrus cuibul de arme automate.Cel mai indicat era sergentul Pantelimon.L-am chemat, i-am explicat situaţia.A dat din cap, a zis „da” şi a pornit la acţiune.

Plutonul lui Pantelimon s-a strecurat în spatele inamicului, a ajuns în şanţul de comunicaţii şi prin el în spatele cuibului de arme automate.Au  făcut prizonieri  5 inamici, între care şi un ofiţer, 2 mitraliere, 2 aruncătoare de 81 mm şi un aparat de radio.

Astfel s-a deschis calea cp.5 şi 7, care s-au strecurat prin şanţurile de comunicaţie din contrapantă în spatele inamicului.

Compania 6 ataca din flanc.Prins între două forţe, inamicul a luat-o la fugă.

Cpt.Stoica, ofiţer de stat major din C.2 A., care era în sectorul nostru cu un grup de telefonişti, raporta la C.2 A, că oştenii căpitanului Iosif au cucerit cota 819.

Pentru conformitate

Col.r.NICOLAE DĂRĂBANŢ

